
        R O M Â N I A			 		 	              	                                       
JUDEŢUL HUNEDOARA 	       				             	              
   MUNICIPIUL BRAD	
            P R I M A R
  Nr. 202/11829/09.12.2021



R E F E R A T   D E   A P R O B A R E 
[bookmark: __DdeLink__10451_1187436249] pentru aprobarea Documentației tehnico - economice  și a Devizului General  pentru obiectivul de investiții  „DESFIINȚARE POD PESTE RÂUL 
CRIȘUL ALB PE STR. CLOȘCA ÎN MUNICIPIUL BRAD,
 JUD. HUNEDOARA”


Structura de traversare executată în anul 1950 care traversează Crișul Alb perpendicular, amplasată pe strada Cloșca, în municipiul Brad, Județul Hunedoara, reprezintă singura legătură între zona centrală a municipiului și cartierele amplasate pe malul drept al râului, respectiv obiectivele socio-economice din această zonă.
În  plan, podul drept amplasat în aliniament este precedat de o intersecție amplă a străzilor: Cuza - Vodă, Minerilor, 1 Decembrie 1918 și urmat de intersecția străzilor Cloșca, Horea și Crișan. 
 Asupra structurii de rezistență a podului nu au fost executate lucrări de reparații sau de consolidare.
 Prin lucrările de întreținere s-a asigurat o stare tehnică corespunzătoare a căii din asfalt. Amenajarea cu podină provizorie din lemn a zonei degradate a trotuarului podului (amonte mal stâng), respectiv limitarea vitezei de circulație, reprezintă ansamblul de masuri luate pentru a facilita deplasarea în siguranța a pietonilor pe acest trotuar.
Schema statică a podului este de tip cadru cu riglă de tip dală continuă din beton armat, cu 4 deschideri inegale: 9,50 m – 10,65 m – 10,76 m – 9,23 m. 
Lungimea totală a tablierului podului este de 40,14 m, iar lățimea  totală este de 9,07 m. Lățimea podului cuprinde partea carosabila de 6,00 m, trotuare de 1,17 m amonte, respectiv 1,50 m aval cu grinzi parapet de câte 0,20 m lățime.
Secțiunea transversală este de tip dală monolită din beton armat, continuă pe 4 deschideri. Lățimea dalei este de 6,60 m, având console pentru trotuare, cu lățimea de câte 1,20 m. În sens longitudinal, dala din beton armat are grosime variabilă  cuprinsă între 0,70 m pe pilă și 0,45 m la mijlocul deschiderilor, respectiv la capătul deschiderilor.
Trotuarele, amplasate simetric, au lățimi diferite, trotuarul aval fiind mai lat cu cca. 0,30 m. Acestea sunt amplasate parțial pe consolele dalei. Calea pe trotuare este realizată din beton asfaltic. 
Bordurile sunt executate prefabricat din beton simplu.
Grinda parapet are lățimea de cca. 0,20 m și este realizată din beton armat monolit concomitent cu consola trotuarului.
Parapetul este executat din elemente din beton armat, turnate monolit, fiind alcătuit din stâlpi cu secțiune pătrată, umplutură din placă de beton  prevăzută la partea superioara cu stâlpișori circulari care fac legătura cu mâna curentă.
Infrastructura este reprezentată de două culee și trei pile, cu elevații din beton simplu, turnat monolit. 
Culeele de tip clasic sunt realizate din beton simplu, au lățimea elevației de cca. 7,60 m și o înălțime de la teren până la bancheta cuzineților de 2,50 m. Banchetele culeelor au înălțimea de 0,60 m.
Pilele realizate din beton simplu sunt de tip lamelar cu lățimea de 7,00 m și grosimea de 0,70 m. Atât avanbecul, cât și ariebecul sunt de tip semicircular.                	Înălțimea pilelor este de cca. 3,00 m. Fundația este de tip direct din beton simplu.
Datorită schemei statice a podului, structura continuă cu 4 deschideri, există 5 linii de rezemare, în fiecare dintre acestea, rezemarea dalei pe infrastructuri făcându-se direct.
Albia râului Crișul Alb este îndiguită cu diguri din beton, podul acoperind integral distanța dintre diguri. 
Scurgerea apelor se desfășoară în parametri normali, corespunzător unui curs de apă de munte.
Malurile sunt protejate la partea inferioară cu anrocamente care asigură stabilitatea acestora.
La solicitarea Municipiului Brad s-a efectuat  expertiza tehnică pentru podul de pe strada Cloșca, peste râul Crișul Alb, în vederea formării unei imagini corecte asupra stării structurii de traversare a acestuia.
În  urma  expertizei tehnice nr. C170/2010 elaborată de către S.C. ALDOR S.R.L.  rezultă că starea tehnică a podului de pe strada Cloșca, peste râul Crișul Alb, este nesatisfăcătoare, elementele constructive fiind într-o stare avansată de degradare care afectează în mare măsură siguranța traficului auto și pietonal, fiind necesară realizarea unei noi structuri de traversare.
Execuția podului nou va începe după devierea circulației pe varianta provizorie care constă în construirea unui pod definitiv, amplasat în amonte de podul ce urmează a fi demolat, peste râurile Luncoi și Crișul Alb.
Podul va avea o structură continuă cu două deschideri, având lungimea totală a suprastructurii de 58,40 m.
 Accesul spre podul provizoriu se va face dinspre strada Crișan, respectiv dinspre strada Cuza - Vodă, realizând astfel legătura între cartierele amplasate pe malul drept și pe malul stâng.
Traficul pe variantă provizorie de circulație se va desfășura alternativ, în sistem semaforizat, pe o singură bandă de circulație cu lățimea de 4 m, iar traficul pietonal se va desfășura pe  trotuarul din amonte cu lățimea de 1,5  m.
[bookmark: _Hlk87989440]	După devierea circulației se va trece la demolarea podului existent. Acesta va fi dezafectat în etape, astfel: 
· se desface parapetul pietonal;
· se desface calea, se demolează trotuarele și consolele de trotuar ;
· dala fiind continuă, se va tăia pe pile pentru a fi demontată;
· în zonele unde deschiderea este de 10,65 m, respectiv 10,76 m (rezultă 70 tone/deschidere), dala se va împărți în cele 2 tronsoane și se vor monta rezemări provizorii. Cele patru dale din beton armat se demontează cu ajutorul macaralei și se amplasează pe mal pentru a fi desfăcute în elemente mici;
· se demolează elevațiile și fundațiile.
Materialul rezultat în urma demolărilor se recuperează și va fi folosit pentru realizarea  platformelor necesare.
	Lucrările prevăzute pentru demolarea podului peste râul Crișul Alb afectează utilitățile existente pe pod, prin urmare este necesară devierea traseului acestora pentru o perioadă de timp limitată. Aceste devieri se vor realiza prin grija furnizorilor de utilități.
Valoarea Devizului General este de 750.280,10 lei cu TVA, respectiv 631.473,29  lei fără TVA, din care C+M = 667.945,81 lei cu TVA, respectiv 561.299 lei fără TVA.
 	În contextul celor de mai sus am inițiat prezentul proiect de hotărâre prin care am propus aprobarea Documentației tehnico - economice  și a Devizului General  pentru obiectivul de investiții  „DESFIINȚARE POD PESTE RAUL CRISUL ALB PE STR. CLOȘCA IN MUNICIPIUL BRAD,  JUD. HUNEDOARA” și propun plenului Consiliului Local al Municipiului Brad dezbaterea acestuia în forma prezentată.
	Invoc în susţinerea propunerii mele prevederile art. 44 alin. 1 din Legea nr. 273/2006 privind finanţele publice locale, cu modificările şi completările ulterioare, ale H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. 2  lit. d, alin. 4 lit. d din O.U.G. nr. 57/2019 privind Codul administrativ, cu modificările și completările ulterioare precum și ale art. 11 alin. 4 din Legea nr. 554/2004 a contenciosului administrativ, actualizată.

